Diari Oficial de la Generalitat Valenciana


Sumari del DOGV 3522, del 22-06-1999 (1999/5775)

ORDRE de 27 de maig de 1999, de la Conselleria d'Ocupació, Indústria i Comerç, per la qual s'establixen les bases reguladores per a la concessió de subvencions per a la realització d'accions d'orientació professional per a l'ocupació i assistència per a l'autoocupació.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3522

Data del DOGV
:   22-06-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/5775


Data del document
:   27-05-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

 Descriptors 

:   * orientació professional
    * ajuda a l'ocupació
    * suport econòmic
    * ajuda pública

ORDRE de 27 de maig de 1999, de la Conselleria d'Ocupació, Indústria i Comerç, per la qual s'establixen les bases reguladores per a la concessió de subvencions per a la realització d'accions d'orientació professional per a l'ocupació i assistència per a l'autoocupació. [1999/M5775]
  
L'Ordre del Ministeri de Treball i Afers Socials de 20 de gener de 1998 (BOE 23 de gener de 1998) establix les bases reguladores per a la concessió de subvencions per a la realització d'accions d'orientació professional per a l'ocupació i assistència a l'autoocupació.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial de l'Estado de 29 de desembre de 1998, establix en el punt B, 2, a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana, de les subvencions i ajudes públiques de la política d'ocupació que atorga l'administració de l'Estat a través de l'Institut Nacional d'Ocupació (Inem), entre les quals s'inclouen les subvencions que regula l'ordre mencionada en el paràgraf anterior.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els servicis traspassats a la Generalitat Valenciana en matèria de treball, ocupació i formació.
  
L'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, disposa que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions. En el present cas, es fa necessària una adaptació de les bases reguladores de l'Ordre de 20 de gener de 1998 a les peculiaritats organitzatives de la Generalitat Valenciana.
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Objecte de les subvencions
  
La present ordre té per objecte establir les bases per a la concessió de subvencions per part de la Conselleria d'Ocupació, Indústria i Comerç a entitats col·laboradores que realitzen accions d'orientació professional per a l'ocupació i assistència per a l'autoocupació, articulades en itineraris d'inserció ocupacional i adreçades a millorar les possibilitats d'ocupació dels sol·licitants d'ocupació inscrits a les oficines d'ocupació o a les agències de col·locació autoritzades, de conformitat amb allò que s'ha establit en l'article 16.2 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, i en el Reial Decret 735/1995, de 5 de maig, pel qual es regulen les agències de col·locació sense fins lucratius i els servicis integrats per a l'ocupació.
  
Article 2. Entitats col·laboradores
  
Als efectes de la present ordre, s'entenen per entitats col·laboradores les que, tenint personalitat jurídica pròpia i mancant de fins lucratius, realitzen les accions d'orientació professional, d'acord amb allò que s'ha previst en esta norma.
  
Article 3. Tipus d'accions
  
1. Les accions a què es referix l'article 1 inclouen:
  
a) Aquelles que, mitjançant la informació, orientació, acompanyament o altres procediments, faciliten la millora de la posició en el mercat de treball del sol·licitant d'ocupació i la recerca d'ocupació per compte d'un altre.
  
b) Aquelles que, mitjançant informació, motivació, assessorament o altres procediments, faciliten la detecció i dinamització d'iniciatives d'autoocupació en sol·licitants d'ocupació.
  
2. Mitjançant ordre del conseller d'Ocupació, Indústria i Comerç, es publicaran anualment en el Diari Oficial de la Generalitat Valenciana:
  
a) Les línies de crèdit i l'import global màxim destinat per a la concessió de les subvencions previstes en esta ordre.
  
b) Les necessitats d'actuació que executaran les entitats col·laboradores.
  
c) El termini de presentació de sol·licituds.
  
d) El període d'execució de les accions.
  
e) Les especificacions tècniques d'acord amb les quals s'efectuarà el desenrotllament de les accions, individuals o col·lectives, en les quals es detallaran com a mínim:
  
1) Mètodes i instruments que s'utilitzaran per a la realització de les accions.
  
2) Requisits que ha de reunir el personal tècnic que impartix les accions i els mètodes que s'utilitzen per a la seua selecció.
  
3) Instal·lacions i material necessaris per al desenrotllament de les accions.
  
Això sense perjudici que per part de les entitats col·laboradores es poden utilitzar instruments tècnics i metodològics propis, supervisats i aprovats per la Direcció General d'Intermediació Laboral
  
f) La forma en què la realització de les activitats haurà de trobar-se degudament identificada o senyalitzada, utilitzant el model de logotip corporatiu que es determine.
  
Article 4. Quantia de les subvencions
  
1. La Conselleria d'Ocupació, Indústria i Comerç subvencionarà les retribucions totals, inclosa la cotització empresarial a la Seguretat Social, per tots els conceptes del personal necessari per a l'execució de les accions, i també les dietes i els desplaçaments que es generen per al seu desenrotllament d'acord amb el conveni col·lectiu aplicable, les normes legals i reglamentàries o el contracte de treball, o d'acord amb la normativa d'aplicació en les administracions públiques per a funcionaris, en les quanties següents:
  
a) Per als tècnics, les retribucions establides en la respectiva normativa d'aplicació per a cada categoria, nivell o grup professional, fins un màxim de 4.000.000 de pessetes per any.
  
b) Per al personal de suport, les retribucions establides en la respectiva normativa d'aplicació per a cada categoria, nivell o grup professional, fins un màxim de 2.500.000 pessetes per any.
  
2. El nombre de tècnics necessaris per a la realització de les accions es determinarà a partir del mòdul de 1.500 hores l'any per tècnic.
  
3. La relació entre personal tècnic i personal de suport serà de tres a un, excepte per a aquelles accions en què per les seues característiques es requerisca una proporció diferent.
  
4. La Conselleria d'Ocupació, Indústria i Comerç també subvencionarà fins un 20% del total de la subvenció aprovada en concepte de despeses generals materials i tècniques.
  
5. Les retribucions es referixen a la prestació de servicis a jornada completa. Les retribucions s'acomodaran proporcionalment a la jornada que es desenrotlle en el cas que la prestació de servicis siga a temps parcial.
  
6. L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions o ens públics o privats, nacionals o internacionals, supere el cost de l'activitat.
  
Article 5. Despeses imputables
  
Als efectes establits en l'article anterior es consideraran despeses imputables en concepte de despeses generals materials i tècniques, necessàries per al desenrotllament d'eixes accions, les següents:
  
a) Despeses d'execució de material tècnic:
  
- Guies tècniques (incloses transparències).
  
- Documentació per als participants.
  
- Material psicotècnic.
  
b) Despeses d'execució en material d'oficina: impresos i material d'oficina.
  
c) Despeses generals necessàries per a l'execució de les accions en la part corresponent a eixa execució:
  
- Arrendaments (exclòs lísing): edificis, mobiliari, efectes i equips de l'arrendament.
  
- Manteniment (si no està inclòs en l'arrendament).
  
- Subministrament d'energia elèctrica, aigua, combustible per a calefacció (si no està inclòs en l'arrendament).
  
- Comunicacions (telèfon, correus...).
  
- Neteja.
  
- Seguretat, vigilància.
  
- Publicitat exigida en l'ordre de convocatòria a què es referix l'article 3.2.f) de la present ordre.
  
Article 6. Presentació de sol·licituds i documentació annexa
  
1. Les sol·licituds per a l'obtenció de les subvencions regulades en la present ordre hauran d'adreçar-se a la Direcció General d'Intermediació Laboral, i es presentaran, en doble exemplar, en els corresponents serveis territorials d'Intermediació Laboral o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini que assenyale l'ordre a què fa referència l'article 3.2.
  
2. Les sol·licituds es formalitzaran en el model oficial de què es dispose, i caldrà adjuntar la següent documentació:
  
a) Còpia compulsada de l'escriptura pública de constitució i dels corresponents estatuts i, si és el cas, de modificació de l'entitat, inscrites en el registre corresponent, excepte si es tracta d'una administració pública.
  
b) Còpia compulsada de la targeta d'identificació fiscal, excepte si es tracta d'una administració pública.
  
c) Còpia compulsada de l'escriptura on consten els poders de la persona que realitza la sol·licitud.
  
d) Declaració responsable d'altres ajudes públiques sol·licitades o concedides per a la mateixa finalitat, si n'hi haguera.
  
e) Projecte memòria de les accions que es realitzaran, on s'indique:
  
- Àmbit territorial i/o funcional d'actuació, i també col·lectius específics d'actuació.
  
- Període durant el qual es realitzaran les accions.
  
- Nombre de persones que s'atendran.
  
- Recursos tècnics, humans i materials requerits per les especificacions tècniques, delimitant-ne aquells de què disposa l'entitat en el moment de la sol·licitud i aquells que incorporaran abans de l'inici de les accions.
  
- Descripció dels procediments de gestió i seguiment de les accions.
  
- Experiència en el desenrotllament de les accions sol·licitades.
  
- Pressupost, amb especificació del cost del personal tècnic i de suport, i de les despeses generals materials i tècniques.
  
- Sistemes d'avaluació dels servicis que es realitzaran als sol·licitants d'ocupació.
  
f) Certificat acreditatiu d'estar al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la validesa del qual haurà d'estendre's a la data d'acabament del termini de presentació de sol·licituds.
  
g) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 7. Valoració de les sol·licituds
  
Les sol·licituds admeses seran valorades d'acord amb els següents criteris:
  
a) Accions desenrotllades en el marc de convenis de col·laboració existents amb altres entitats que tinguen per objecte la integració de polítiques actives d'ocupació.
  
b) Coordinació i integració de les accions d'orientació professional i autoocupació amb d'altres que faciliten al sol·licitant d'ocupació seguir un itinerari personal d'inserció laboral.
  
c) Cobertura territorial de les necessitats, especialment en aquelles localitats on els mitjans propis de la Direcció General d'Intermediació Laboral resulten insuficients per a atendre les necessitats d'actuació.
  
d) Experiència de la institució o entitat en el desenrotllament de les accions sol·licitades.
  
e) Recursos tècnics, humans i materials que superen els mínims exigits en les especificacions tècniques en el moment de la sol·licitud.
  
f) Procediments de gestió i seguiment de les accions que asseguren un flux adequat de participants i garantisquen la puntualitat, exactitud i facilitat d'accés a la informació que es pose a disposició de la Direcció General d'Intermediació Laboral.
  
g) Reducció en el cost per persona atesa per economia, eficiència o concurrència d'altres subvencions.
  
h) Sistemes d'avaluació dels servicis als sol·licitants d'ocupació que en posen de manifest la qualitat.
  
2. La Direcció General d'Intermediació Laboral valorarà estos criteris, i podrà visitar les entitats sol·licitants per a verificar el compliment dels requisits exigits.
  
Article 8. Acabament del procediment
  
1. La Direcció General d'Intermediació Laboral podrà demanar de l'entitat sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
2. La competència per a la concessió o denegació de les subvencions previstes en la present ordre correspon al conseller d'Ocupació, Indústria i Comerç.
  
3. La resolució aprovatòria contindrà, com a mínim, els següents punts:
  
a) Identificació de l'entitat col·laboradora.
  
b) Àmbit territorial de desenrotllament de les accions.
  
c) Període de realització de les accions.
  
d) Tipus d'accions que es desenrotllaran.
  
e) Nombre de beneficiaris que s'atendran.
  
f) Nombre de tècnics que es contractaran i el seu cost total.
  
g) Nombre de personal de suport que es contractarà i el seu cost.
  
h) Quantia màxima de despeses generals materials i tècniques.
  
i) Qualssevol altres especificacions que es consideren oportunes.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a resoldre serà de 30 dies comptats des de la data d'acabament del termini de presentació de sol·licituds. Transcorregut el dit termini sense que s'hi haja dictat resolució expressa, la sol·licitud de subvenció s'entendrà desestimada en els termes previstos en l'article 44 de la Llei 30/1992.
  
6. Contra les resolucions a què es referixen els paràgrafs anteriors podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 9. Resolució d'incidències
  
1. L'òrgan competent per a la concessió de les subvencions previstes en la present ordre resoldrà les incidències que es produïsquen amb posterioritat a la concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar altres ajudes públiques o privades que haguera obtingut o sol·licitat amb posterioritat a la data de presentació de la sol·licitud.
  
Article 10. Selecció i contractació del personal per a la realització d'accions
  
1. La Direcció General d'Intermediació Laboral, a través dels corresponents serveis territorials d'Intermediació Laboral, una vegada dictada resolució estimativa, realitzarà, en col·laboració amb l'entitat col·laboradora, la selecció de tècnics per al desenrotllament de les accions d'acord amb les especificacions tècniques. Amb esta finalitat es constituirà una comissió mixta de selecció, composta de cinc membres, tres nomenats pel corresponent Servei Territorial d'Intermediació Laboral, i dos per part de l'entitat col·laboradora, i presidida per un representant del Servei Territorial d'Intermediació Laboral.
  
2. Les entitats col·laboradores podran proposar candidats a les comissions mixtes de selecció.
  
3. Els corresponents serveis territorials d'Intermediació Laboral realitzaran, quan calga, la formació inicial dels tècnics seleccionats. Igualment, organitzarà, amb mitjans propis o aliens, el perfeccionament i l'actualització formativa dels tècnics que impartixen les accions.
  
Article 11. Pagament de la subvenció
  
1. La Conselleria d'Ocupació, Indústria i Comerç abonarà en el moment de l'atorgament el 50% de l'import de la subvenció concedida, sense perjudici de la modificació a l'alça d'este percentatge que poguera aprovar-se per mitjà acord del Govern Valencià, després del certificat previ de la contractació del personal tècnic i de suport o l'acreditació de la prestació dels seus servicis per compte d'un altre en l'entitat beneficiària de la subvenció, i de l'inici de les accions per part de l'entitat col·laboradora, segons els models normalitzats, i també després de la presentació prèvia per part de l'entitat beneficiària d'un aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia, Hisenda i Administració Pública.
  
El 50% restant es transferirà quan l'entitat col·laboradora haja justificat, en els termes establits en l'article 12, 1 i 2, la realització de, com a mínim, el 50% de les accions previstes en la concessió de subvenció.
  
2. Quan alguna de les accions no poguera executar-se dins de l'any natural de l'exercici pressupostari en què es va concedir la subvenció, la transferència de la totalitat de la subvenció es realitzarà amb anterioritat al 31 de desembre de l'esmentat any natural, després de la presentació d'un aval bancari per la quantia total de la subvenció.
  
En este supòsit, les accions podran executar-se fins al 31 de març de l'any natural següent a la concessió. A este efecte el projecte conjunt d'actuacions haurà d'haver-se iniciat abans del 31 de desembre de l'exercici en què es va concedir la subvenció.
  
Article 12. Liquidació final
  
1. Finalitzada l'execució de les accions l'entitat col·laboradora ho comunicarà als corresponents serveis territorials d'Intermediació Laboral en els tres dies següents, i presentarà en el termini d'un mes des de l'acabament, la liquidació final de les despeses realitzades en el model de què dispose la Direcció General d'Intermediació Laboral, que contindrà, almenys, el següent:
  
a) Accions realitzades amb especificació dels sol·licitants d'ocupació atesos en cada una.
  
b) Les despeses realitzades desagregades per conceptes.
  
c) Reintegrament, si és el cas, dels fons no utilitzats.
  
2. L'entitat col·laboradora haurà d'aportar els justificants de despeses originals.
  
3. Podran ser objecte de justificació i corresponent pagament aquelles actuacions realitzades per les entitats col·laboradores que ajustant-se a allò que s'ha descrit en l'article 3, hagen sigut iniciades i finalitzades pels sol·licitants d'ocupació. Així mateix, podran ser objecte de justificació i pagament aquelles accions que havent sigut iniciades pels sol·licitants d'ocupació, no hagen arribat a finalitzar-les per causa no imputable a l'entitat col·laboradora, bé per abandó del sol·licitant d'ocupació, bé per altres causes suficientment acreditades davant de la Direcció General d'Intermediació Laboral, en els termes que s'establisquen en la corresponent ordre de convocatòria.
  
Article 13. Obligacions de les entitats col·laboradores
  
Les entitats col·laboradores hauran, igualment, de complir les següents obligacions:
  
a) Presentar davant dels serveis territorials d'Intermediació Laboral la programació de les accions que es desenrotllaran amb una antelació mínima de 15 dies respecte de l'inici.
  
b) Actualitzar els historials dels sol·licitants atesos incorporant els resultats dels servicis prestats, utilitzant amb esta finalitat el personal de suport la contractació del qual se subvenciona.
  
c) Comunicar als serveis territorials d'Intermediació Laboral els sol·licitants atesos en les distintes accions, utilitzant les fitxes de control d'accions el format i característiques de les quals proporcionarà la Direcció General d'Intermediació Laboral.
  
Estes fitxes de control firmades pels participants, juntament amb els fulls resum de les accions corresponents, es presentaran cada dos mesos als serveis territorials d'Intermediació Laboral per a la compulsa. Finalitzades les accions, s'adjuntarà un exemplar de totes elles a la sol·licitud de liquidació final, per a justificar les accions realitzades i els sol·licitants atesos en cada una de les accions. Tot això sense perjudici del registre informàtic d'eixes dades de manera contínua, a mesura que es desenrotllen les accions, per a facilitar-ne la gestió.
  
d) Comunicar als serveis territorials d'Intermediació Laboral els resultats obtinguts mitjançant els sistemes d'avaluació dels servicis prestats, el format i les característiques bàsiques dels quals facilitarà la Direcció General d'Intermediació Laboral.
  
e) Comunicar a la Direcció General d'Intermediació Laboral qualsevol alteració de les condicions que s'han tingut en compte per a la concessió de la subvenció i, en tot cas, qualssevol altres ajudes públiques o privades que haguera sol·licitat o obtingut per a idèntica finalitat, amb posterioritat a la data de presentació de la sol·licitud.
  
f) Facilitar, en el termini màxim de deu dies, les dades que la Direcció General d'Intermediació Laboral requerisca per al desenrotllament i resultat de les accions.
  
g) Indicar la condició d'acció subvencionada i el cofinançament, si és el cas, pel Fons Social Europeu.
  
h) No percebre cap quantitat dels participants en les accions.
  
Article 14. Seguiment i control
  
1. Correspondrà a la Direcció General d'Intermediació Laboral, a través dels serveis territorials d'Intermediació Laboral, portar a cap la funció de control de les subvencions concedides, i també l'avaluació i el seguiment de les accions desenrotllades.
  
2. Per a la realització d'estes funcions s'utilitzaran tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. Les entitats col·laboradores estaran obligades a sotmetre's a les actuacions de control financer de la Intervenció General, i si és el cas, dels òrgans competents del Fons Social Europeu en relació amb les subvencions concedides.
  
Article 15. Minoració i resolució de les subvencions concedides
  
1. L'incompliment de les obligacions, les condicions i els terminis establits en la present ordre i en la resolució i la concessió amb posterioritat a la presentació de la sol·licitud d'altres ajudes públiques que en conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació, donarà lloc a la incoació per part de l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Disposició addicional primera
  
La concessió de les ajudes previstes en esta ordre estarà condicionada a l'existència de crèdit adequat i suficient en els pressupostos de la Generalitat Valenciana per a cada exercici econòmic.
  
Disposició addicional segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.
  
Disposició addicional tercera
  
En allò que no s'ha previst en esta ordre, caldrà ajustar-se al que s'ha assenyalat en l'Ordre de 20 de gener de 1998, per la qual s'establixen les bases reguladores per a la concessió de subvencions per a la realització d'accions d'orientació professional i assistència per a l'autoocupació (BOE de 23 de gener de 1998) i les seues disposicions de desplegament.
  
Disposició final primera
  
Es faculta el director general d'Intermediació Laboral perquè dicte les disposicions i adopte les mesures que considere oportunes per al desplegament i l'aplicació del que s'ha disposat en la present ordre.
  
Disposició final segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 27 de maig de 1999
  
El conseller d'Ocupació, Indústria i Comerç,